b'\n_START_ARTICLE_\n\xc4\x8cuki\n_START_SECTION_\nDelovanje\n_START_PARAGRAPH_\n\xc4\x8cuki so svojo glasbeno pot za\xc4\x8deli leta 1989. Ustanovni \xc4\x8dlani so bili Jo\xc5\xbee Potrebuje\xc5\xa1 in Marko Vozelj, ki sta se spoznala pri vojakih, ter Vinko Cankar in Marjan Malovrh, ki sta \xc5\xbee pred tem ob\xc4\x8dasno nastopala skupaj. Prvi nastop so imeli 11. novembra 1988 \xc5\xa1e kot trio brez Marka Vozlja, ki se je pridru\xc5\xbeil naslednje leto, kar se \xc5\xa1teje za ustanovno leto. Leta 1990 so izdali svojo prvo kaseto Na licu bela solza, leto pozneje pa kaseto Rde\xc4\x8da ma\xc5\xa1na. Obe kaseti sta iz\xc5\xa1li v zlati nakladi._NEWLINE_Leta 1992 je bilo za \xc4\x8cuke prelomno. Uspeli so s skladbo Krokodil\xc4\x8dki in posneli videospot. Pozneje so posneli \xc5\xa1e skladbe Vsepovsod ljubezen, Ta vlak, Poletna in Hugo. Leta 1994 so posneli videospot za skladbo Zanzibar. \xc5\xa0lo je za tisti \xc4\x8das enega najdra\xc5\xbeji slovenskih videospotov, ki so ga v treh dneh posneli v studiu Viba film. Glavni vlogi v spotu sta odigrala Potrebuje\xc5\xa1 (kot zapeljivec iz parka) in Vozelj (kot zapeljivec iz Zanzibarja). V vlogi statistov so pomagali tudi prijatelji in sorodniki \xc4\x8dlanov skupine. Skupno so posneli kar za 15 minut materiala. Videospot je prejel zelo dobre kritike._NEWLINE_Leta 1995 so posneli velik hit Kavbojci in Indijanci, videospot je re\xc5\xbeiral Branko \xc4\x90uri\xc4\x87 - \xc4\x90uro. V prvem desetletju so dvakrat prejeli viktorja popularnosti za najbolj priljubljeno glasbeno osebnost oziroma skupino, prvi\xc4\x8d za leto 1993, drugi\xc4\x8d pa za leto 1995. Bilo so nominirani tudi za leto 1996, vendar ga je takrat osvojil Adi Smolar. Prvi osvojen viktor jih je tako presenetil, da niso imeli pripravljenega govora, zato si je Jo\xc5\xbee Potrebuje\xc5\xa1 v zadnji minuti izmislil, kaj bo povedal._NEWLINE_Leta 1998 je skupino zapustil klaviaturist Marjan Malovrh in Jo\xc5\xbee Potrebuje\xc5\xa1 je k skupini povabil svojega bratranca Matja\xc5\xbea Kon\xc4\x8dana. Istega leta so posneli svojo prvo oddajo \xc4\x8cuk TV - veliki \xc5\xa1ov, ki je vseboval vse njihove dotedanje videospote in veliko igralnega programa, kjer so \xc4\x8dlani dokazali, da so tudi dobri igralci. Sledile so \xc5\xa1e pesmi \xc5\xa0torklje in Hozntregarji. Naslednje leto so bili s strani Radia Ognji\xc5\xa1\xc4\x8de povabljeni, da bi nastopili na obisku pape\xc5\xbea Janeza Pavla II. v Mariboru in da bi ustvarili pesem o Slom\xc5\xa1ku. Najprej so sprejeli le nastop, ustvarjanje nove skladbe pa zaradi pomanjkanja \xc4\x8dasa zavrnili, vendar jim je nato vendarle uspelo ustvariti skladbo Slom\xc5\xa1ek je na\xc5\xa1 patron. Leta 2000 so posneli kaseto z narodnozabavno vsebino z naslovom Narodni \xc4\x8cuki. Prav tako so istega leta posneli Ferrari polko, pri kateri je sodeloval \xc5\xa1portni komentator Miran Ali\xc5\xa1i\xc4\x8d._NEWLINE_Leta 2003 so posneli pesem Komar, pri kateri je sodelovala Pika Bo\xc5\xbei\xc4\x8d, prav tako so istega leta posneli muzikal Bo\xc5\xbei\xc4\x8d s \xc4\x8cuki. Leta 2004 so posneli uspe\xc5\xa1nico Hubba Bubba in istoimenski videospot. Leta 2005 so posneli pesem Ena po doma\xc4\x8de, leta 2006 so posneli videospot Pancer Tanc, pozneje pa poletni hit Mi gremo pa na morje. V oddaji Spet doma pa so predstavili pesem Gremo gor v hribe._NEWLINE_Leta 2008 jih je zapustil Marko Vozelj, ki se je podal na samostojno glasbeno pot. Nadomestil ga je Jernej Tozon. Februarja 2017 je skupino zaradi upokojitve zapustil Vinko Cankar. Namesto njega se jim je pridru\xc5\xbeil Miha Novak, do tedaj \xc4\x8dlan Ansambla \xc5\xa0tajerski fakini. Kmalu po njegovem prihodu so posneli videospot za novo skladbo Ruzak, v katerem je nastopila tudi profesionalna plesalka Jagoda Batagelj, ki je bila soplesalka Jerneja Tozona v \xc5\xa1ovu Zvezde ple\xc5\xa1ejo.'